Adrian Ursea e unul dintre cei mai bine cotați antrenori români cel puțin când vine vorba de CV. Tehnicianul în vârstă de 56 de ani ar putea pregăti pentru prima oară în carieră o echipă din SuperLiga. Dezvăluirea momentului în fotbalul românesc la FANATIK SUPERLIGA.
Horia Ivanovici, realizatorul FANATIK SUPERLIGA, a oferit mai multe detalii în cadrul emisiunii: „Mai am o știre pe surse marca Fanatik. Există foarte mari șanse ca la Petrolul să vină Ursea. Foarte mari șanse. Nu neapărat un nume mare, dar care a fost pe la niște echipe incredibile.
Informațiile noastre de ultimă oră sunt că Marian Copilu aproape l-a convins pe Ursea. Sunt șanse foarte mari. Repet, poate nu vă spune multe ca nume, dar dacă vă dau CV-ul ce echipe a putut să antreneze în străinătate, în Elveția, Franța. Echipe de Ligue 1, la Nice”.
În acest moment, Adrian Ursea antrenează în liga a treia din Elveția, la clubul Etoile Carouge după ce s-a despărțit de OGC Nice. Echipa sa e pe locul întâi în clasament, cu 67 de puncte după 30 de meciuri și este promovată în liga a doua elvețiană.
Pentru Adrian Ursea ar fi și o satisfacție personală și emoțională să devină antrenorul lui Petrolul în condițiile în care a jucat la Petrolul între 1986 și 1991. A debutat pentru „găzari” și a jucat nu mai puțin de 180 de meciuri. Acesta este cu siguranță un alt motiv pentru care ar accepta să fie tehnicianul „lupilor-galbeni”.
Petrolul este în acest moment pe locul 11 în SuperLiga, cu 26 de puncte după 7 meciuri. Laszlo Balint a preluat echipa după ce Florin Pîrvu a ales să meargă la FC Voluntari.
Adrian Ursea a devenit antrenor principal la Nice după demiterea lui Patrick Vieira. Antrenorul și-a început cariera în Elveția în 2003, ca antrenor interimar la Servette Geneva și apoi secund până în iunie 2005.
Apoi a devenit antrenor principal la Meyrin FC, în liga a patra elvețiană. În 2007 a decis să accepte postul de director tehnic al lui Neuchatel Xamax, funcție pe care a deținut-o timp de trei ani. Timp de 6 ani (2010-2016) a condus academia de fotbal a clubului elvețian. A fost chiar scouter și instructor la Federația Elvețiană de Fotbal.
Adrian Ursea a fost extrem de aproape să o antreneze pe Borussia Dortmund, acum la un pas de finala UEFA Champions League. Fostul său colaborator de la OGC Nice, Lucien Lefevre, a dorit să îl aducă în Bundesliga. Românul care a trăit nu mai puțin de 30 de ani în Elveția a refuzat însă propunerea.